Predsednik Srbije Aleksandar Vučić izjavio je danas novinarima u Minhenu da je razgovarao sa bivšim potpredsednikom SAD Džozefom Bjdenom o nastavku dijaloga sa Prištinom i sa američkim kongresmenima, koji su se interesovali za pitanje braće Bitići, a o protestima građana u Beogradu rekao je da ga ne zanimaju.

Aleksandar Vučić Foto: EPA-EFE/MSC/GUELLAND HANDOUT

On je rekao da je Bajden izrazio želju da se nastavi dijalog sa Prištinom i da se očuva regionalni mir i dodao da je Bajden razgovarao sa albanskom delegacijom i da misli da im je preneo snažnu poruku po pitanju raksi i želju da se nastavi dijalog.

Vučić je rekao da su dvojica kongresmena insistirala na slučaju braće Bitići, da je on rekao da osuđuje strašan zločin koji im se dogodio, ali da se Srbija trudi da nađe dokaze, ali i da ne može nekoga da uhapsi na osnovu novinskih priča.

„Ako imate neki dokaz, dajte mi ga. Za 13, 14 godina neki nisu ništa uradili, a vi očekujete od mene da preko noći rešim nešto 20 godina kasnije“, rekao je Vučić.

Upitan da li se zbog protesta u Tirani čuo sa albanskim premijerom Edijem Ramom, Vučić je rekao da ga nije briga za „neke demonstracije“, već da bi ga pitao neka druga pitanja.

On je dodao i da je pitao šta Srbija da radi ako 31. marta više ne bude granice između Kosova i Albanije i šta je to što će u tom slučaju da radi EU, ali da nije dobio odgovor.

„Treba očekivati nastavak te politike Tirane i Prištine. To nije hir. Raste dramatično podrška ujedinjenju. Porasla je na 72 do 75 odsto. I na tom talasu podrške i jedni i drugi rade na ujedinjavanju. Nemam iluzija i sumnje da će se to nastaviti. To dodatno doprinosi stvaranju tenzija u regionu“, rekao je Vučić.

Upitan o porotestima „Jedan od pet miliona“ u Beogradu, on je rekao da ga ne zanimaju. „Neka šetaju koliko hoće, želim im sve najbolje“, rekao je Vučić.

Upitan o izjavi člana predsedništva Bosne i Hercegovine Milorada Dodika da ako se ime Republike Srpske menja, ono treba da glasi Zapadna Srbija, Vučić je rekao da niko nema pravo da menja ime RS koje je ustavna i dejtonska kategorija u BiH. „Republika Srpska je bila i ostaće ime“, rekao je Vučić.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se